Maand oor om vir Ingrid Jonker-prys in te skryf | Netwerk24
Maand oor om vir Ingrid Jonker-prys in te skryf
06 Februarie 2021 10:00
Digters of uitgewers kan nog tot 1 Maart vir die Ingrid Jonker-debuutprys vir poësie inskryf.
Debuutbundels wat verlede jaar of in 2019 uitgereik is, kom hiervoor in aanmerking.
'n Inskrywingsvorm moet voltooi word en moet saam met drie eksemplare van die digbundel ingedien word.
Die prys word jaarliks beurtelings aan Afrikaanse en Engelse bundels toegeken. Vanjaar is dit weer 'n Afrikaanse bundel se beurt. Die digter Saaleha Idrees Bamjee het verlede jaar die prys vir haar bundel Zikr gewen en Pieter Odendaal het in 2019 met die louere weggestap vir Asof geen berge ooit hier gewoon het nie.
Jonker, bekend om digbundels soos Ontvlugting, het op 19 Julie 1965 in die see by Drieankerbaai verdrink. Ná haar begrafnis het vriende en skrywers 'n "tweede" begrafnis vir Jonker gehou, waartydens die skrywer Jan Rabie die instelling van dié prys aangekondig het. Ruth Miller was die eerste wenner met haar bundel Floating Island.
Ronel de Goede is die sameroeper van die prys en Finuala Dowling van die Engelse prys. Die kortlys word op 15 Junie en die wenner op 1 Julie bekend gemaak.
Die inskrywingsvorm en reglement is op Versindaba en LitNet by Versindaba en LitNet beskikbaar.
Stuur dit asseblief per koerier – nie gewone pos nie – of lewer self die pakkie af. E-pos asseblief ook die inskrywingsvorm aan De Goede by: rf@sun.ac.za.
Let asseblief daarop dat Protea-boekwinkel slegs as ontvangspunt van die bundels dien. Navrae moenie aan Protea gerig word nie, maar aan De Goede. Die komitee sê hy is groot dank aan die Protea-boekwinkel verskuldig.